Заутар

Заутар (Zaotar, زئتر) — унвони бузургтарин пешвои динӣ, яке аз ҳашт мақоми рӯҳонӣ дар зардуштия, нозир ва сарпарасти йазишн – оини ситоишу ниёиш. 


Заутар дар маздоясно аз аҳаммияти хосса бархӯрдор аст. Дар қадим ҳафт мубад бо унвонҳои Оберет, Отарвахш, Оснатар, Роспӣ, Срушаварез, Фраберстар ва Ҳованан бо раҳнамоии Заутар уҳдадори корҳое дар баргузории ин оин буданд. Заутар бо садои баланд дуо мехонад ва дигарон ба ӯ пайравӣ мекунанд (мисли қоидаи иқтидо дар ислом). Дар сурати ҳозир набудани ҳафт мубад Заутар метавонист ин оинро ба танҳоӣ ба ҷо орад. Тибқи маълумоти «Бундаҳишн» Аҳура Маздо дар рӯзи Растохез барои нобуд кардани Аҳриман ва мувофиқи «Динкард» ҳангоми Фаришкард (нав шудани дину ҷаҳон) Зардушт уҳдадори ин мақом аст. Зардушт дар «Готҳо» худро Заутар мехонад. Имрӯз бо содатар шудани оинҳои зардуштӣ йазишнро Заутар ва мубади ҳамкори ӯ Роспӣ иҷро мекунанд. Заутар дар рӯи курсии чаҳорпояи сангӣ нишаста «Ясно» ва «Виспрад» месарояд, Роспӣ нақши ҳафт мубади зердасти ӯро бар уҳда мегирад. Заутар дар санскрит «ҳута» ё «ҳутар» аст, ба маънои сурудхон ва шоире, ки дар хондани сурудҳои динӣ тахассус дорад.


 Эзоҳ 

 Адабиёт